
ΔΗΜΟΣ ΝΑΥΠΛΙΕΩΝ
ΑΥΤΟΤΕΛΕΣ ΓΡΑΦΕΙΟ ΕΠΙΚΟΙΝΩΝΙΑΣ και ΔΗΜΟΣΙΩΝ ΣΧΕΣΕΩΝ

Ναύπλιο, 11 Νοεμβρίου 2026

ΔΕΛΤΙΟ ΤΥΠΟΥ 

Συνάντηση γνωριμίας του Δημάρχου Ναυπλιέων Δημητρίου Ορφανού με την Πρύτανη του Πανεπιστημίου Πελοποννήσου Σοφία Ζυγά

Στο πλαίσιο των θεσμικών επαφών της δημοτικής αρχής με φορείς της εκπαίδευσης και της επιστήμης, ο Δήμαρχος Ναυπλιέων, κ. Δημήτριος Ορφανός, υποδέχθηκε σήμερα στο Δημαρχείο, σε συνάντηση γνωριμίας, την Πρύτανη του Πανεπιστημίου Πελοποννήσου, Καθηγήτρια Σοφία Ζυγά. Στη συνάντηση παραβρέθηκε επίσης ο Πρόεδρος του Δημοτικού Συμβουλίου Ναυπλιέων, Κώστας Καράπαυλος.
Η συζήτηση, η οποία διεξήχθη σε ιδιαίτερα θερμό και παραγωγικό κλίμα, εστίασε στην εύρεση πρακτικών λύσεων για την αναβάθμιση της καθημερινότητας των φοιτητών, την ενίσχυση των υποδομών και την περαιτέρω διασύνδεση του Πανεπιστημίου με την τοπική κοινωνία. Κατά τη διάρκεια της συνάντησης εξετάστηκε εκτενώς η προετοιμασία για το μεγάλο Παγκόσμιο Επιστημονικό Συνέδριο της Διεθνούς Ομοσπονδίας Θεατρικής Έρευνας (International Federation for Theatre Research - IFTR), το οποίο πρόκειται να διεξαχθεί τον ερχόμενο Ιούλιο στο Ναύπλιο, αποτελώντας ένα κορυφαίο γεγονός με διεθνή ακτινοβολία για την περιοχή.
Παράλληλα, ιδιαίτερη έμφαση δόθηκε στην ολοκλήρωση της γραφειοκρατικής διαδικασίας της παραχώρησης του μεριδίου που κατέχει το Πανεπιστήμιο Πελοποννήσου στον Δήμο Ναυπλιέων, με στόχο την πλήρη αξιοποίηση της οικίας  «Καρούζου» προς όφελος της τοπικής κοινωνίας και του πολιτισμού της πόλης. Η Πρύτανης εξέφρασε τις θερμές της ευχαριστίες προς τη δημοτική αρχή για τις ουσιαστικές προσπάθειες και τις ενέργειες που καταβάλλει με σκοπό τη διευκόλυνση και την ασφαλή μετακίνηση των φοιτητών από και προς τις εκπαιδευτικές δομές.
Οι δύο πλευρές συμφώνησαν στη δημιουργία ενός μόνιμου διαύλου επικοινωνίας για την προώθηση των ανωτέρω πολιτιστικών, επιστημονικών και κοινωνικών πρωτοβουλιών, οι οποίες αναδεικνύουν το Ναύπλιο ως έναν ισχυρό περιφερειακό πόλο εκπαίδευσης και πολιτισμού.

